BTC सरकारनि सोलोंथाइ बिफाना आद्रा थानाय हाबाखौ थांनाय बिधान सभा बिसाइखथिनि फिथाइ फोसावखांनायनि उनावनो मावफुंगोन होनना खोथा होदोंमोन नाथाय बिसाइखथिनि फिथाइखौ फोसावखांनायनि उनावबो Merit List खौ BTC नि सोलोंथाइ बिफाननि Director आ फोसावना होयैयाव BTC ओनसोलनि सेकेण्दारि फोरोंगिरि सायख’ आनजादाव उथ्रिसार जानाय बिजाथिफोरनि गोसोयाव गिखांनाय फैदों । BTC नि अनगायै आसाम सरकारनि सोलोंथाइ बिफाना थांनाय बिधान सभा बिसाइखथिनि सिगां गुदि फरायसालि, गेजेर फरायसालि आरो गोजौ फरायसालिनि फोरोंगिरिफोरनो थामजि रोजा (30000) निबो बांसिन थिसनथाइ फोरमान बिलाइ गथायना होबाय जेराव BTC ओनसोलनि बिजाथिफोरा नासयजानांबाय । बे बाथ्राखौ मखनायाबो गाहाम जागोनदि, BTC ओनसोलनि बांसिन बिजाथिफोरा गावनि जायगायावनो हाबा मावना सोलोंथाइखौ जौगाहोनो आसाम सरकारा BTC नि बायजोयाव Advertisement होनायाव आर’जलाइ गथायाखै । आसामाव गोदान सरकार दाजाखांनायनि उनाव BTC नि बायजोवाव RMSA आ बावैसो सिगां आदर्स विधालयआव फोरोंगिरि थिसननाय हाबाया जाखांबावबाय । आसाम सरकारनि गोदानै सायखजानाय गिबि मन्त्री ड° हिमन्त बिस्व सर्माया बिधान सभा बिसाइखथिनि समाव रादाय होनाय बादियै 1 लाख साख्रिनि थिसनथाइ फोरमान बिलाइ गुबुन गुबुन बिफानाव रानगोन आरो बेनि बांसिनानो सोलोंथाइ बिफाननि जागोन । आसाम सरकारा आरोबाव गोदानै फोरोंगिरि थिसननायनि Advertisement फोसावनो लाहार फाहार खालामगासिनो थासेयावबो नाथाय BTC सरकारा सेकेण्दारि फोरोंगिरि सायख आनजादाव उथ्रिसार जानाय बिजाथिफोरनि फोरमान बिलाइखौ थांनाय फेब्रुवारि दानावनो नायफामखांनायनि उनावबो Merit list खौनो फोसावनो हायासै । बेनिखायनो BTC ओनसोलनि सेकेण्दारि फोरोंगिरि सायख आनजाद उथ्रिसार जानाय बिजाथिफोरनि गोसोयाव सोंलु सिखांदों जे- BTC आरो आसामाव मोनसे अरायजोर सरकार थासेयावबो BTC ओनसोलनि सेकेण्दारि फोंरोंगिरि सायख आनजादाव उथ्रिसार जानाय बिजाथिफोरनि थिसनथाय हाबाया मानो दाबो मावफुंजादिया ? बेनि सोमोन्दै गोबां सोलोंथाइ बिफाननि मावख’वाव हाबा मावग्राफोरनाव सोंलु सोदोंब्लाबो दासिम नांगौ बादि फिननायखौ रावनिफ्रायबो मोननाय जायाखै ।